[{"text_idx": "#000001", "text": "La kongreso de la reganta partio de Rusio, Unueca Rusio, okazinta dimanc\u0302e la 27-an de novembro, estis spektaklac\u0302o kiu facile gvidas la pensojn al similaj arang\u0302oj siatempe reg\u0302isoritaj de la sovetia komunisma partio. Amaskvante alveturigitaj junuloj svingadis flagojn kaj h\u0302ore skandis Putin! Putin! Rusio! Rusio! lau\u0306 manuskripto konfirmita sur la plej alta nivelo. La enorma ekrano kiu montris la tute sensulkan kaj mirinde senespriman vizag\u0302on de la 59-jara Putin siavice pensigis pri la Granda Frato en la fama verko de George Orwell."}, {"text_idx": "#000002", "text": "La programon enkondukas la filmreg\u0302isoro Stanislav Govoruh\u0302in, kiu antau\u0306 22 jaroj au\u0306toris la klasikan perestrojkan filmon \u201dTak j\u0302it nelzja\u201d (\u201dNe eblas plu vivi tiel\u201d). Nun li citas Solj\u0302enicin, kiu lau\u0306 li diris, ke Rusio bezonas ne nur liberon, sed antau\u0306 c\u0302io firman gvidon, kaj tiu firma gvidanto kompreneble estas Putin. En la koridoroj oni lau\u0306dire poste s\u0302ercis, ke Govoruh\u0302in nun devos fari filmon kun la titolo \u201dNepras plu vivi tiel\u201d."}, {"text_idx": "#000003", "text": "Kelkajn momentojn post la komencig\u0302o de la televida elsendo el la kongreso la konata rusia bloganto Rustem Adagamov tvitas: \u201c\u0414\u043e\u043b\u0436\u0435\u043d \u043f\u0440\u0438\u0437\u043d\u0430\u0442\u044c \u0441\u0432\u043e\u044e \u043e\u0448\u0438\u0431\u043a\u0443. \u0415\u0420 \u2014 \u044d\u0442\u043e \u043d\u0435 \u041a\u041f\u0421\u0421, \u044d\u0442\u043e \u0433\u043e\u0440\u0430\u0437\u0434\u043e \u0445\u0443\u0436\u0435.\u201d (\u201dMi devas konfesi mian eraron. Unueca Rusio ne estas la komunisma partio de Sovetio, sed io multe pli ac\u0302a.\u201d)"}, {"text_idx": "#000004", "text": "Se en rusia politiko eblus koincidoj, oni povus diri, ke Unueca Rusio profitis de felic\u0302a hazardo, pro kiu la parlamento antau\u0306 kelkaj tagoj konfirmis ke la prezidenta elekto okazos la 4-an de marto. Tio ebligis, ke Unueca Rusio tuj povu arang\u0302i sian gigantan kongreson kun 11.000 alveturigitaj partoprenantoj por konfirmi sian prezidentkandidaton, nur unu semajnon antau\u0306 la parlamenta elekto."}, {"text_idx": "#000005", "text": "Sed en rusia politiko malofte okazas koincidoj, kaj estas tute evidente, ke kaj la parlamenta decido kaj la partia kongreso estas reg\u0302isoritaj por doni al Unueca Rusio lau\u0306eble multe da helpo. Putin kaj Medvedev dum la kongreso faris c\u0302ion eblan por klarigi, ke ajnaj bonaj\u0302oj en Rusio kaj la tuta mondo estas la merito de Unueca Rusio. La citaj\u0302oj tuj ig\u0302is popularaj en la s\u0302tata televido, kaj sendube estos ripetataj grandkvante dum la restantaj tagoj g\u0302is la parlamenta elekto."}, {"text_idx": "#000006", "text": "Formale la tuta dimanc\u0302a arang\u0302o estis reenscenigo de populara televidspektaklo \u2013 temas pri dau\u0306rigo de la partia kongreso, kiu antau\u0306 du monatoj decidis, ke Putin denove ig\u0302os prezidento kaj Medvedev siavice povos ig\u0302i c\u0302efministro. C\u0302i-foje oni spicis la supon per fermita balotado, en kiu 614 el 614 delegitoj komplete surprize voc\u0302donis por akcepti Vladimir Putin kiel kandidaton de la partio. Cetere estus malfacile voc\u0302doni por iu alia, c\u0302ar sur la balotilo estis nur unu nomo. Ja eblas demandi sin, por kio estis bezonataj la aliaj 10.000 c\u0302eestantoj en la giganta sportejo, sed ja iu devas svingi la flagojn kaj skandi Rusio! Rusio! Putin! Putin!"}, {"text_idx": "#000007", "text": "Neniuj koincidoj permeseblas ankau\u0306 kiam temas pri la rezulto de la parlamentaj elektoj. C\u0302io estas kontrolata. Ekzemple okazas, ke grupestroj de altlernejaj studentoj ricevas ordonojn certigi, ke la tuta grupo voc\u0302donu por Unueca Rusio, c\u0302ar alikaze ne estos konstruitaj novaj studentaj log\u0302ejoj, avertas la lernejaj gvidantoj. Grupestroj, kiuj aldone arang\u0302os, ke la studentoj voc\u0302donu antau\u0306 la 12-a horo ricevos bonuson de 2.000 rubloj (iom malpli ol 50 eu\u0306roj)."}, {"text_idx": "#000008", "text": "Kaj kial oni voc\u0302donu antau\u0306 la 12-a horo? Nu, tion rakontas alia bloganto, kiu dum pli fruaj elektoj estis balotobservanto: pli proksime al la vespero oni ekkomprenas, kiu ne venos, kaj tiam eblas arang\u0302i, ke aliaj, fidindaj personoj uzu tiujn voc\u0302ojn."}, {"text_idx": "#000009", "text": "Foje okazas, ke la balotejaj funkciuloj telefonas hejmen al la koncernaj personoj kaj demandas, kial tiuj ne venis al la balotejo \u2013 efektive oni tion faras por certig\u0302i, ke ili ankau\u0306 ne intencas veni, antau\u0306 ol oni lasas iun alian voc\u0302doni, rakontas la bloganto. Tial en simila kazo indas diri, ke oni tute ne intencas veni \u2013 sed poste oni tamen aperu en la balotejo, duonhoron antau\u0306 ol finig\u0302os la balotado. Tiel oni havas grandan s\u0302ancon malkas\u0302i la okazantan trompon, opinias la bloganto."}, {"text_idx": "#000010", "text": "Ankorau\u0306 unu maniero plibonigi la rezulton de Unueca Rusio estas konvinki entreprenistojn ke tiuj devigu siajn dungitojn anonci, ke ili forestos de sia hejmurbo dum la elektotago. Tiel eblas ricevi formularon kiu ebligas voc\u0302donadon en ajna balotejo \u2013 kaj tiam la labordonanto povas postuli al si la formularon kaj transdoni g\u0302in al la lokaj potenculoj, kiuj povas uzi g\u0302in lau\u0306plac\u0302e. Jen kio okazis en la urboparto Sokolinaja Gora (Falka monto) en Moskvo, kie la loka estro ricevis la taskon certigi, ke Unueca Rusio ricevu minimume 58 procentojn el la voc\u0302oj."}, {"text_idx": "#000011", "text": "Ankau\u0306 Dio estas sur la flanko de Unueca Rusio. Pri tio c\u0302iukaze s\u0302ajnas certi la au\u0306toritatoj en Volgogrado (antau\u0306a Stalingrado). Tie distrikta estraro invitis c\u0302iujn pastrojn de la lokaj ortodoksaj preg\u0302ejoj al interparolo por peti tiujn konvinki siajn paroh\u0302anojn voc\u0302doni por Unueca Rusio. La plej multaj okazaj\u0302oj de tiu speco, c\u0302u temu pri pastroj au\u0306 aliaj profesiaj grupoj, restas kas\u0302itaj, sed c\u0302i-kaze unu el la pastroj furiozig\u0302is kaj blogis pri la afero."}, {"text_idx": "#000012", "text": "Antau\u0306 c\u0302io la premo flanke de la reganta partio trafas la dungitojn kies salajro venas el la s\u0302tata, regiona au\u0306 municipa bug\u0302eto, kaj la pensiulojn. Kiam la urbestro de Ij\u0302evsk, Denis Agas\u0302in, renkontis pensiulojn, tiuj eksciis, ke ili povos ricevi pli da mono \u2013 sed nur voc\u0302donante por Unueca Rusio. Se Unueca Rusio ricevos minimume 51 procentojn el la voc\u0302oj, la subvencioj al pensiulaj organizaj\u0302oj estos altigitaj je 500.000 rubloj, se Unueca Rusio ricevos minimume 54 procentojn la altigo estos 700.000 rubloj, kaj se Unueca Rusio ricevos pli ol 60 procentojn, la altigo estos tuta miliono."}, {"text_idx": "#000013", "text": "Hazarde li estis kaptita, c\u0302ar unu el la pensiuloj filmis lin per sia pos\u0302telefono, sed apenau\u0306 temas pri unufoja okazaj\u0302o. Estas g\u0302enerale konate, ke lokaj administraj organoj antau\u0306 la elekto ricevas plancelojn, kiujn ili plenumu por konservi la favoron de pli altaj instancoj. Kaj neniu volas perdi la favoron, c\u0302ar la tuta mono kaj la tuta potenco trovig\u0302as en Moskvo, kiu kiam ajn facile povas s\u0302ang\u0302i la lokajn potenculojn."}, {"text_idx": "#000014", "text": "Precize kiel la lokaj estroj plenumas sian planon s\u0302ajnas esti ilia propra afero, sed preferinde ili ne estu kaptitaj. Sed se ili ja estas kaptitaj, ankau\u0306 tio ne tro gravas. La as\u0302filmita urbestro Denis Agas\u0302in klarigis, ke li ne parolis al la pensiuloj kiel urbestro, sed kiel \u201dprivatulo\u201d, kaj estis trafita nur de bagatela punpago de 2.000 rubloj \u2013 48 eu\u0306roj, hazarde precize same multe kiel oni promesis al la grupestroj de altlernejaj studentoj, por ke tiuj arang\u0302u, ke la studentoj voc\u0302donu antau\u0306 la tagmezo."}, {"text_idx": "#000015", "text": "Samtempe oni ne forgesu, ke relative multaj rusianoj efektive s\u0302atas Putinon kaj lian bandon, c\u0302u pro tio ke mankas alternativo, c\u0302u pro tio ke ili kredas je tio kion ili vidas en la s\u0302tata televido, c\u0302u pro tio, ke ilia vivo efektive ig\u0302is pli bona dum Putin, c\u0302u pro kombino de la menciitaj faktoroj. Lau\u0306 la sociologia instituto Levada 53 procentoj el tiuj, kiuj planas voc\u0302doni intencas doni sian voc\u0302on al Unueca Rusio. Ja alta cifero, sed en novembro 2007, same iom antau\u0306 la parlamentaj elektoj, la cifero estis 66 procentoj."}, {"text_idx": "#000016", "text": "Oni povas kompreneble diskuti, kiel multe tiaj opinisondadoj efektive signifas en socio kie la gvidanta partio tute superregas la amaskomunikilojn kaj povas uzi c\u0302iujn potencrimedojn de la s\u0302tato favore al si mem. Jen kion respondis la konata Peterburga sociologo Ella Panejah\u0302, kiam mi demandis al s\u0302i:"}, {"text_idx": "#000017", "text": "\u2013 Oni povas fidi la ciferojn \u201dsupren\u201d (neniu homo mensogos kaj asertos ke li ne subtenas Unuecan Rusion, se li efektive ja subtenas la partion), sed oni ne povas fidi la ciferojn \u201dsuben\u201d (parto el la subteno povas esti falsa \u2013 homoj timas diri, ke ili ne subtenas la regantan partion). Alivorte: kiam la ciferoj falas, oni ne povas scii, c\u0302u tio estas c\u0302ar la homoj malpli s\u0302atas Unuecan Rusion, au\u0306 c\u0302u simple malpli multaj timas konfesi tion."}, {"text_idx": "#000018", "text": "Kiel rapide kaj en kiu direkto povus s\u0302ang\u0302ig\u0302i la ciferoj, se aperus serioza politika alternativo, kiu havus aliron al la c\u0302efaj amaskomunikiloj?"}, {"text_idx": "#000019", "text": "\u2013 Ne eblas diri kio okazus pri la publika opinio lige kun s\u0302ang\u0302o de reg\u0302imo. Tio signifus tian traskuon de la kapoj, ke oni ne povas eksterpoli ion ajn. Kaj sen s\u0302ang\u0302o de reg\u0302imo, de kie povus aperi tia politika alternativo?"}, {"text_idx": "#000020", "text": "Tiuj, kiuj scias la rusan, povas legi pli pri interpretado de rusiaj opiniesploroj en elstara artikolo de Ella Panejah\u0302 sub la titolo \u0420\u0435\u0438\u0306\u0442\u0438\u043d\u0433 \u0411\u043e\u043b\u044c\u0448\u043e\u0433\u043e \u0431\u0440\u0430\u0442\u0430 \u2013 La subteno de la Granda Frato. La titolo denove pensigas pri la bildo de Vladimir Putin sur la enorma ekrano. Jen kion s\u0302i interalie skribas:"}, {"text_idx": "#000021", "text": "\u041f\u0440\u0430\u0432\u0438\u043b\u044c\u043d\u044b\u0438\u0306 \u0447\u0435\u043b\u043e\u0432\u0435\u043a \u043d\u0430 \u043c\u0438\u0440\u0443 \u0431\u0430\u0440\u0438\u043d\u0443-\u0433\u043e\u0441\u0443\u0434\u0430\u0440\u0441\u0442\u0432\u0443 \u0441\u0442\u0430\u0440\u0430\u0442\u0435\u043b\u044c\u043d\u043e \u043a\u043b\u0430\u043d\u044f\u0435\u0442\u0441\u044f (\u0438\u0431\u043e \u043f\u043e\u0434\u043e\u0437\u0440\u0435\u0432\u0430\u0435\u0442 \u0431\u0430\u0440\u0438\u043d\u0430 \u0432 \u043d\u0435\u0434\u044e\u0436\u0438\u043d\u043d\u043e\u0438\u0306 \u0437\u043b\u043e\u043f\u0430\u043c\u044f\u0442\u043d\u043e\u0441\u0442\u0438 \u0438 \u0441\u043a\u043b\u043e\u043d\u043d\u043e\u0441\u0442\u0438 \u043a \u043f\u0440\u043e\u0432\u043e\u043a\u0430\u0446\u0438\u044f\u043c), \u0432\u044b\u043a\u0438\u0434\u044b\u0432\u0430\u044f \u0438\u0437 \u0433\u043e\u043b\u043e\u0432\u044b \u0435\u0433\u043e, \u0431\u0430\u0440\u0438\u043d\u0430, \u0441\u0443\u0449\u0435\u0441\u0442\u0432\u043e\u0432\u0430\u043d\u0438\u0435 \u0432 \u0441\u043b\u0435\u0434\u0443\u044e\u0449\u0443\u044e \u0436\u0435 \u043c\u0438\u043d\u0443\u0442\u0443. \u0422\u0430\u043a\u043e\u043c\u0443 \u0442\u043e\u043b\u044c\u043a\u043e \u043d\u0430\u043c\u0435\u043a\u043d\u0438, \u0447\u0442\u043e \u0431\u043e\u043b\u044c\u0448\u043e\u0438\u0306 \u0431\u0440\u0430\u0442 \u0441\u043c\u043e\u0442\u0440\u0438\u0442, \u0438 \u043e\u043d \u0443\u0436\u0435 \u0433\u043e\u0442\u043e\u0432. \u041d\u0435 \u043e\u0442 \u0434\u043e\u0432\u0435\u0440\u0438\u044f \u0437\u0430\u044f\u0432\u043b\u044f\u0435\u0442 \u0441\u0435\u0431\u044f \u0441\u0442\u043e\u0440\u043e\u043d\u043d\u0438\u043a\u043e\u043c \u0431\u043e\u043b\u044c\u0448\u043e\u0433\u043e \u0431\u0440\u0430\u0442\u0430 \u2013 \u043a\u0430\u043a \u0440\u0430\u0437 \u043e\u0442 \u043d\u0435\u0434\u043e\u0432\u0435\u0440\u0438\u044f."}, {"text_idx": "#000022", "text": "G\u0302uste pensanta homo en publika loko zorge klinig\u0302as antau\u0306 la s\u0302tata mos\u0302to (c\u0302ar li suspektas, ke la mos\u0302to intence provas provoki misagojn kaj eterne memoras tiujn) sed en la sekva momento la sama homo komplete forj\u0302etas el sia kapo la ekziston de la mos\u0302to. Al tia homo sufic\u0302as aludi, ke la granda frato vidas lin, kaj li jam pretas por c\u0302io. Ne pro fido li konfesas sin subtenanto de la granda frato \u2013 sed g\u0302uste pro malfido."}, {"text_idx": "#000023", "text": "Se temas pri la elektoj en la venonta dimanc\u0302o, do la granda demando estas, c\u0302u Unueca Rusio sukcesos konservi sian majoritaton de du trionoj, kiu donas al la partio la s\u0302ancon lau\u0306plac\u0302e s\u0302ang\u0302adi la konstitucion, au\u0306 c\u0302u la partio devos kontentig\u0302i je simpla majoritato. Tio siavice grandparte dependos de tio, kiom da energio oni pretas investi en plibeligadon de la elektorezulto. Ajnan praktikan signifon la rezulto malhavas."}, {"text_idx": "#000026", "text": "En Rusio okazas mirinde rapida falado de la populareco de Unueca Rusio. Diversaj retaj enketadoj (ne tro profesiaj, konfesinde), okazintaj dum lastaj tagoj, montras la popularecon de UnR je niveloj 5-10%."}, {"text_idx": "#000028", "text": "Do, povas esti, ke Unueca Rusio ne ricevos majoritaton. Multo dependas de tio, kiom multajn pliajn stultaj\u0302ojn oni faros, provante eviti tiun rezulton."}, {"text_idx": "#000029", "text": "> Do, povas esti, ke Unueca Rusio ne ricevos majoritaton."}, {"text_idx": "#000030", "text": "Se oni kalkulus g\u0302uste \u2013 jes, probable ne ricevos. Sed la s\u0302tata televido kaj aliaj amaskomunikiloj tutegale raportos pri \u201dbrila venko\u201d de \u201dUnueca Rusio\u201d."}, {"text_idx": "#000033", "text": "Mi fidas al la rezultoj de Levada multe pli ol al la rezultoj de opinisondado interne de iu aparta politikema socia tavolo au\u0306 iu reta forumo (kvankam ankau\u0306 tiuj gravas). Sed krom ili ekzistas log\u0302antoj de etaj vilag\u0302oj, pensiuloj, armeanoj (kies salajro tute hazarde duoblig\u0302is) ktp ks. Ne parolante pri la amasa politika indiferentemo."}, {"text_idx": "#000034", "text": "Estas tute vers\u0302ajne ke Unueca Rusio reale havos duonon de la voc\u0302oj. Se c\u0302io pasos pli-malpli trankvile. Sed se antau\u0306 au\u0306 tuj post balotoj ig\u0302os publike konata iu aparte aroga falsigado, tio povus eksplodigi la socian opinion."}, {"text_idx": "#000035", "text": "Sufic\u0302e multaj arogaj falsigadoj jam ig\u0302is konataj (mi listigis kelkajn c\u0302i-supre), sed ili ig\u0302is konataj nur inter tiuj homoj, kiuj kapablas kaj kutimas sekvi pli-malpli sendependajn amaskomunikilojn. La s\u0302tata televido kompreneble ne rakontis nek rakontos pri tiaj kazoj."}, {"text_idx": "#000036", "text": "La rezultoj de Levada kredeble estas tre fidindaj rilate tion, kion la homoj respondis. Aliflanke la respondoj ne nepre rekte kongruas kun tio, kion la homoj pensas, kiel en sia artikolo bone montras Ella Panejah\u0302."}, {"text_idx": "#000037", "text": "Dankon pro honesta artikolo, pro tio ke vi portas al la mondo la veron pri abomenaj\u0302oj en Rusio."}, {"text_idx": "#000039", "text": "Jes, KPSU almenau\u0306 ne ignoris la s\u0302tatajn leg\u0302ojn k ne estis tiom emfaze cinika. G\u0302i havis ideologion \u2013 tute allogan, justan, noblan (alia afero \u2013 ke tio ne c\u0302iam konformis al realo). Sed la nuna potencpartio havas nenian ideologion. La sola \u201dideo\u201d, kuniganta ilin: estu s\u0302afe obeema al Putin, glorigu lin \u2013 k tiam oni al vi permesos rapide fari karieron k iom s\u0302teladi \u2013 konforme al grandeco de via posteno..."}]